**Dodatak naputku za prijavu teme doktorske disertacije:**

**Strategija pretraživanja literatura**

**Obvezni dijelovi opisa pretraživanja:**

Datum pretraživanja,

Pretraživani izvor medicinskih informacija (baza literaturnih podataka),

Ograničenja (limiti),

Opis strategije pretraživanja,

Izostavljene referencije,

Ishod istraživanja.

Valja detaljno opisati način pretraživanja baza podatka kojim je pristupnik identificirao i proučio svu literaturu koja se tiče teme istraživanja, te kriterije po kojima je iz tog skupa izdvojio reference u popisu literature. Nije potrebno opravdavati izbor standardnih udžbenika ili monografija. Pri tome nije dovoljno navesti ključne riječi, već sve pretraživane baze, datume pretraživanja, pretraživačke algoritme (opisno, bez korištenja sintakse pojedinih pretraživača), te ishode pretraživanja.

Primjerice, ako je tema 'Nova metoda radioterapije difuzne toksične strume', sljedeći je opis prihvatljiv:

„*Pretraživala sam PubMed i EMBASE, zadnji put 23. 09. 2012. godine. Nisam koristila ograničenja vrste ili jezika publikacije. Tražila sam publikacije koje bilo gdje u tekstu sadrže bilo koji od pojmova/složenica (ili njihov Mesh ekvivalent) 'diffuse toxic goiter', 'Graves disease', 'Basedow disease', 'Graves-Basedow disease', 'hyperthyroid disease', 'hyperthyroidism', u kombinaciji s bilo kojim od pojmova 'radioiodine therapy', '131-I therapy', 'I-131 therapy', 'radiotherapy', 'radionuclide therapy', 'radioiodine treatment', '131-I treatment', 'I-131 treatment', 'radiotreatment', 'radionuclide treatment'. Taj se način pokazao nespecifičnim, samo u PubMed-u bilo je 3452 reference. Zato sam pretraživački algoritam ograničila na naslov rada, sažetak i naslove poglavlja. Takvih je referenci u PubMed-u bilo 253, a u Scopus 192. Kombinacijom pretraživanja dolazimo do 271 reference. Proučavanjem naslova ili sažetka izbacila sam 112 referenci koje se ne odnose na moju temu, 12 kongresnih sažetaka i 4 ponovljena izvješća.*

*Naknadnim proučavanjem izostavila sam 51 rad zbog malih uzoraka (n=31), prekratkog praćenja ishoda (n=3) ili nedostatnih evaluacija (n=17). Međutim, većina od tih radova kritički je citirana u 3 pregledna rada koja navodim (reference 12, 27 i 28). Preostala 92 originalna izvješća, uz 3 pregledna rada, te 7 poglavlja iz udžbenika ili monografija citiram u odgovarajućim kontekstima.“*